31994R2701
L 287/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2701/94 НА КОМИСИЯТА
от 7 ноември 1994 година
за изменение на приложения I, II и III и IV към Регламент (EИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), последно изменен с Регламент (EO) № 1430/94 на Комисията (2), и по-специално членове 6, 7 и 8 от него,
като има предвид, че след приемането на регламента, приложенията са изменяни многократно; като има предвид, че поради техния брой, сложност и разпръсването им в различни броеве на Официален вестник на Европейските общности, текстовете са трудни за ползване и им липсва яснотата, която следва да е същностна черта на цялото законодателство; като има предвид, че по тази причина те следва да бъдат консолидирани; като има предвид, че в тази връзка наименованието или химическото описание на някои химически съединения следва да бъде поправено или доуточнено и някои материални грешки следва да бъдат избегнати;
като има пред вид, че мерките, предвидени в настоящия регламент, са в съответствие със становището на Комитета за адаптиране към техническия прогрес на директивите за отстраняване на техническите пречки пред търговията с ветеринарномедицински продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I, II, III и IV към Регламент (ЕИО) № 2377/90 се изменят, както е посочено в приложението към настоящия регламент.
Член 2
Настоящият регламент влиза в сила на 60-ия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 ноември 1994 година.